**LĒMUMS**

Liepājā

|  |  |
| --- | --- |
| 2022.gada 20.janvārī |  Nr.9/2(prot. Nr.2, 6.§) |

Par deleģēšanas līguma slēgšanu ar
SIA “Liepājas latviešu biedrības nams”

Saskaņā ar likuma “Par pašvaldībām” 15.panta pirmās daļas 5.punktu viena no pašvaldības autonomajām funkcijām ir rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību (organizatoriska un finansiāla palīdzība kultūras iestādēm un pasākumiem, atbalsts kultūras pieminekļu saglabāšanai u.c.).

Saskaņā ar likuma “Par pašvaldībām” 15.panta ceturto daļu no katras autonomās funkcijas izrietošu pārvaldes uzdevumu pašvaldība var deleģēt privātpersonai vai citai publiskai personai. Pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums. Saskaņā ar Valsts pārvaldes iekārtas likuma 40.panta pirmo un otro daļu privātpersonai pārvaldes uzdevumu var cita starpā deleģēt ar līgumu, ja tas paredzēts ārējā normatīvajā aktā, ievērojot šā likuma 41.panta otrās un trešās daļas noteikumus. Pārvaldes uzdevumu var deleģēt vienīgi tad, ja pilnvarotā persona attiecīgo uzdevumu var veikt efektīvāk.

SIA “Liepājas latviešu biedrības nams” ir pašvaldības 2001.gada 19.novembrī dibināta kapitālsabiedrība, kurā visas kapitāla daļas pieder Liepājas valstspilsētas pašvaldībai.

Liepājas valstspilsētas pašvaldība SIA “Liepājas latviešu biedrības nams” ir nodevusi apsaimniekošanā pašvaldībai piederošus nekustamos īpašumus: Liepājas Latviešu biedrības nama ēku Liepājā, Rožu laukumā 5/6, ēku kompleksu Liepājā, Kungu ielā 24, un koncertestrādi “Pūt, Vējiņi!”, Liepājā, Miķeļa Valtera ielā 7. SIA “Liepājas latviešu biedrības nams” uztur vēsturiskās ēkas kā laikmetīgus kultūras infrastruktūras objektus, lai tajos tiek respektētas kultūrvēsturiskās vērtības, latviskās nācijas simboli un tradīcijas, kas liecina par nepārtrauktības principu kultūras mantojuma saglabāšanā un popularizēšanā nākamajām paaudzēm.

SIA “Liepājas latviešu biedrības nams” darbība cita starpā saistīta ar arhitektūras pieminekļa “Liepājas Latviešu biedrības nams” uzturēšanu un racionālu apsaimniekošanu, tajā skaitā nomas līgumu slēgšanu par telpu iznomāšanu tādiem mērķiem, kuri sekmē tradicionālās kultūras vērtību saglabāšanu (Liepājas pilsētas pašvaldības iestāde “Kultūras pārvalde”, SIA “LIEPĀJAS REĢIONA TŪRISMA INFORMĀCIJAS BIROJS”, kinoteātris “Kino Balle”) un tautas jaunrades attīstību (atsevišķām personu grupām organizētie pasākumi).

Liepājas pilsētas dome ar 2021.gada 21.janvāra lēmumu Nr.9/1 “Par pašvaldības līdzdalību kapitālsabiedrībās” ir izvērtējusi pašvaldības dalību SIA “Liepājas latviešu biedrības nams”, konstatējot, ka kapitālsabiedrības SIA “Liepājas latviešu biedrības nams” darbība atbilst Valsts pārvaldes iekārtas likuma 88.pantam, kā arī noteikusi kapitālsabiedrības SIA “Liepājas latviešu biedrības nams” darbībai vispārīgo stratēģisko mērķi - rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību, rūpēties par kultūrvēsturiskā mantojuma saglabāšanu.

SIA “Liepājas latviešu biedrības nams” darbojas saskaņā ar šādiem attīstības plānošanas dokumentiem: valsts apstiprinātajiem vidēja termiņa attīstības plānošanas dokumentiem un pamatnostādnēm, Latvijas Nacionālo attīstības plānu 2021.-2027.gadam (apstiprināts Saeimā 2021.gada 2.jūlijā), Liepājas pilsētas attīstības programmas 2015.-2020.gadam pielikuma Nr.2.1. “Rīcību plāns 2015.-2020.gadam” Rīcību 1.3.2.(1.)  “Sekmēt iedzīvotāju līdzdalību tautas mākslas un amatiermākslas nodarbēs, veicinot kultūras mantojuma popularizēšanu un saglabāšanu”, Rīcību 1.3.2.(2.) “Atbalstīt mūsdienīgus, radošus kultūras pasākumus, veicinot iedzīvotāju pašizpausmi un līdzdalību”, Rīcību 1.3.2.(6.) “Turpināt veikt uzlabojumus pilsētas kultūras mantojuma izpētē, saglabāšanā un veicināt tā pieejamību plašākai sabiedrībai”, Rīcību 1.3.3.(2.) “Veicināt radošo industriju, radošo kvartālu attīstību Liepājā”, Rīcību 1.3.3.(3.) “Nodrošināt kultūras dzīves izaugsmes tendencēm atbilstošu un pievilcīgu kultūras infrastruktūru”, Rīcību 3.2.2.(1.) “Atbalstīt radošo industriju uzņēmējdarbības attīstību Liepājā un nodrošināt nepieciešamo infrastruktūru radošo kvartālu izveidei”.

Pamatojoties uz Valsts pārvaldes iekārtas likuma 40.pantu, likuma “Par pašvaldībām” 15.panta pirmās daļas 5.punktu, kā arī ievērojot Liepājas valstspilsētas pašvaldības domes pastāvīgās Izglītības, kultūras un sporta komitejas 2022.gada 20.janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

Noslēgt deleģēšanas līgumu (pielikumā) ar SIA “Liepājas latviešu biedrības nams” par no likuma “Par pašvaldībām” 15.panta pirmās daļas 5.punktā noteiktās pašvaldības autonomās funkcijas izrietoša pārvaldes uzdevuma - rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību - deleģēšanu.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | SIA “Liepājas latviešu biedrības nams”, Kultūras pārvaldei, Kapitālsabiedrību pārvaldības uzraudzības un revīzijas daļai, Juridiskajai daļai, Izpilddirektora birojam, Finanšu pārvaldei |